ฮั่งเส็งปิดร่วง 565.21 จุด เหตุวิตกเงินเฟ้อจีนชะลอ
ฮั่งเส็งปิดร่วง 565.21 จุด เหตุวิตกเงินเฟ้อจีนชะลอ
11 ม.ค. 2559

ดัชนีฮั่งเส็งตลาดหุ้นฮ่องกงปิดปรับตัวลดลงอย่างหนักในวันนี้ โดยดัชนีฮั่งเส็งร่วงลง 565.21 จุด หรือ 2.76% ปิดวันนี้ที่ 19,888.50 จุด หลังจากมีรายงานตัวเลขเงินเฟ้อของจีนที่น่าผิดหวัง
ทั้งนี้ ทางการจีนเปิดเผยเมื่อวันเสาร์ที่ผ่านมาว่า ดัชนีราคาผู้บริโภค (CPI) ของจีน ขยายตัว 1.4% ในปี 2558 เมื่อเทียบกับปีก่อนหน้า ซึ่งต่ำกว่าเป้าหมาย 3% ที่รัฐบาลจีนตั้งไว้ นอกจากนั้นยังต่ำกว่าตัวเลขปี 2557 ที่โต 2%
ส่วนดัชนีราคาผู้ผลิต (PPI) ของจีน ซึ่งเป็นมาตรวัดเงินเฟ้อระดับค้าส่ง ปรับตัวลง 5.2% ในปี 2558 เมื่อเทียบกับปีก่อนหน้า โดยดัชนี PPI ของจีนปรับตัวลดลง 46 เดือนติดต่อกันแล้ว